Jānis Krodznieks
Jānis Krodznieks (dzimis 1851. gada 10. aprīlī, miris 1924. gada 1. oktobrī), īstajā vārdā Jānis Krīgers, bija latviešu vēsturnieks. Pirmais akadēmiski izglītotais latviešu vēsturnieks un latviešu historiogrāfijas pamatlicējs. Darbojies jaunlatviešu kustībā. Drēbnieka dēls. Mācījies Valmieras elementārskolā, Valmieras apriņķa skolā, Rīgas guberņas ģimnāzijā. 1878. gadā absolvējis Maskavas Universitātes Vēstures un filoloģijas fakultāti. Pēc universitātes absolvēšanas strādājis par skolotāju Rēvelē (1879—1885, 1918) un Maskavā (1885—1918). 1919. gadā atgriezies uz dzīvi Latvijā. Līdz 1924. gadam vadījis Valsts vēsturisko arhīvu. 1920. gadā sācis docēt Latvijas Universitātē, no 1924. gada — Latvijas Universitātes goda doktors. 1922. gadā dibinājis Latviešu senatnes pētītāju biedrību, arī vadījis to. Ap 60 zinātnisku darbu autors. Nozīmīgākais darbs ir par Vidzemes 1841. gada zemnieku nemieriem.